ועדת הכספים, כנסת 20, פרוטוקול מספר 733, 2017-06-19 10:45

משה גפני: רבותי, אנחנו עוברים לסעיף השלישי בסדר היום: אישור השקעת בעלים בחברת נצר השרון בע"מ, בהתאם לסעיף 10 לחוק החברות הממשלתיות, התשל"ה-1975.

משה גפני: מי מציג?

<יאיר בקמן: שלום, אני יאיר בקמן, נציג רשות החברות.

משה גפני: אתה עובד תחת אורי יוגב?

<יאיר בקמן: כן, עובד ברשות החברות, נציג רשות החברות.

<יאיר בקמן: הפנייה היא לצורך השקעה בעוד מניות בחברת נצר השרון, חברת נצר השרון היא החברה שאחראית ומיועדת לפינוי התכסית וטיהור מתחם רמת השרון, כל התכניות שיש שם.

משה גפני: כמה זמן החברה הזאת קיימת?

<יאיר בקמן: העברת הפעילות מתע"ש לתע"ש מערכות, כלומר "נצר השרון" הועברה ב-1.1.2016.

משה גפני: לא הבנתי.

<יאיר בקמן: החברה קיימת הרבה מאוד שנים, אבל החברה במתכונת הנוכחית שלה, "נצר השרון", היא קיימת מ-1.1.2016.

משה גפני: היתה חברה הרבה שנים שנקראת "נצר השרון"?

<יאיר בקמן: לא, היתה חברה שנקראת התעשייה הצבאית - - -

<רון אורן: רגע.

<רון אורן: אני רון אורן, אני המנכ"ל בפועל של "נצר השרון".

<רון אורן: "נצר השרון" היא תע"ש הישנה, כלומר, היא יושבת על אותה ישות משפטית של תע"ש שהוקמה עוד לפני עשרות שנים.

<רון אורן: כמו שיאיר אמר, בינואר 2016 היה פיצול וכל הפעילות העסקית, לרבות נכסים והתחייבויות, עברו לחברה חדשה, חברה חדשה שהוקמה בישות חדשה שנקראת תע"ש מערכות.

<רון אורן: בעצם "נצר השרון" נשארה להתעסק בכל אותן עסקאות שלא עברו מצד אחד לתע"ש מערכות, ובפרויקט עיקרי של חכירה ושיקום קרקעות במתחמי תע"ש הפעילים, שהמתחם המרכזי זה מתחם השרון.

מיקי רוזנטל: רמת השרון.

משה גפני: תע"ש היא בייבי של ועדת הכספים.

<רון אורן: כן, שנים.

<יאיר בקמן: עכשיו היא הצטמצמה לעשרה עובדים.

משה גפני: מי?

<רון אורן: זו חברה קטנה, זה לא תע"ש שאתה מכיר.

משה גפני: רגע, רגע, אל תבלבלו אותי.

משה גפני: תע"ש עצמה, כמה עובדים יש?

<רון אורן: תע"ש מערכות זה לא אנחנו.

משה גפני: תע"ש מערכות כמה עובדים יש היום?

<רון אורן: 2,000 ומשהו עובדים.

<יאיר בקמן: כפי שציינו, החברה הזאת היא חברה שכל מטרתה היא לטהר את מתחם רמת השרון ופינוי התכסית.

<יאיר בקמן: החברה היא חברה ללא מקורות הכנסה, היא חברה מתוקצבת והפנייה כאן היא להעביר 25 מיליון שקל לצורך תקצוב החברה.

משה גפני: זאת החברה שאמורה לטפל בקרקעות של רמת השרון.

<יאיר בקמן: בדיוק.

משה גפני: מה המצב שם?

<יאיר בקמן: בקרקעות ברמת השרון?

משה גפני: כן.

<רון אורן: יש חשד לזיהום.

מיקי רוזנטל: יש חשד לזיהום?

מיקי רוזנטל: יש זיהום, כולל זיהום של בארות המים, כולל זיהום המים.

מיקי רוזנטל: לפני 15 שנה ידענו שיש זיהום.

משה גפני: אנחנו לא שואלים אם יש זיהום או לא.

משה גפני: יש זיהום, מה נעשה?

<רון אורן: נעשו סקרים היסטוריים, הסקר ההיסטורי הציב את הנקודות שחשודות בזיהום.

<רון אורן: אנחנו כרגע בשלבים מקבילים, אחד, להיכנס לחקירת הקרקע שזה אומר לקחת דיגומים מהקרקע לפי הממצאים של הסקרים ההיסטוריים ולהבין איזה קוקטיילים וחומרים מסוגים שונים יש בקרקע, מה הריכוזים שלהם ואיזה עומקים יש להם.

<רון אורן: זה שלב אחד.

<רון אורן: כמובן שבאותה הזדמנות בוחנים גם את נושא גזי הקרקע, יש חומרים מעכבים שמגיעים למקורות המים והסכנה שלהם שהם עולים כגז.

<רון אורן: במקביל, יש מספר מטמונות שהם עם פסולת רעילה ואנחנו עוסקים כרגע בפינוי של אותן מטמנות.

<רון אורן: במקביל, יש את הפרויקט של מים, פרויקט שרשות המים מבצעת.

<רון אורן: ויש את הפרויקט של מיפוי כל התכסית.

<רון אורן: היום במתחם השרון יש סדר גודל של 300,000 מטר בנוי מכל סוג שהוא, החל מבונקרים מאוד כבדים שצריך לפנות אותם בצורה מסוימת, דרך מבנים עם אסבסט שצריך לפנות אותם בצורה מסוימת, דרך בניינים שהיתה שם פעילות של חומרי נפץ, פעילות מאוד מסוימת איך לטפל בהם.

<רון אורן: לכן אנחנו בשלב המיפוי של כל התכסית והתשתית העילית והתת קרקעית במתחם.

<רון אורן: ומצד שני, אנחנו עוסקים בפעילות של פינוי הפסולת הרעילה מהמטמנות ושלב חקירת הקרקע.

מיקי רוזנטל: זה פרויקט הרבה יותר משמעותי מכמה מיליונים שאתם מבקשים עכשיו.

מיקי רוזנטל: מי יממן את ניקוי הקרקע, מים, שטח וכו'?

מיקי רוזנטל: מי יממן את זה?

<רון אורן: כעיקרון, לגבי המים, רשות המים כבר קיבלה בשנת 2007 בהסכם משרדי סדר גודל של 600 מיליון שקל, זה תקציב שלא קשור לחברת "נצר השרון", פרויקט בנפרד.

<רון אורן: לגבי פינוי התכסית, חכירת הקרקע ושיקום הקרקע, מי שאמורה לממן את זה אני מניח שזה מדינת ישראל כאשר רשות מקרקעי ישראל, מכיוון שהקרקע מיועדת - - -

<יאיר בקמן: יש הסכם בינמשרדי בנושא הזה.

מיקי רוזנטל: הסכם יש.

מיקי רוזנטל: יש תקצוב?

מיקי רוזנטל: כי ההערכות הן, שזה יכול להגיע לסכומי עתק.

מיקי רוזנטל: אומרים 2 מיליארד, אני שמעתי גם סכומים אחרים, לא חשוב.

מיקי רוזנטל: יש תקצוב לדבר הזה?

<רון אורן: עד שלא ניכנס לשלב החכירה ונבין, לא נדע.

<רון אורן: בכל מקרה, הסכומים האלה לפי החישובים של רמ"י נמוכים משמעותית מערך הקרקע שאפשר לקבל.

<רון אורן: כמו שאתם יודעים, יש תכנית מ"ש1 שהופקדה, מדברת על 23,000 יחידות דיור, אולי עם הגדלה נוספת.

מיקי רוזנטל: על הקרקע שבגבול תל אביב גבעתיים, שגם שם יש ות"ת, והיה לה ערך מאוד גבוה, עד היום הם מתקשים לבנות שם בגלל הרעלים שיש בקרקע.

מיקי רוזנטל: גם שם אמרו שזה הרבה יותר מהפינוי ואז הביאו חברה בריטית והסתבר שהפינוי עולה יותר מהקרקע.

מיקי רוזנטל: אז זה לא בדיוק חד וחלק.

מיקי רוזנטל: הדבר הזה יכול לעלות למדינה מיליארדים.

מיקי רוזנטל: אני חושש מאוד כי כבר יש לנו ניסיון רע.

<בני קוזין: אנחנו למעשה מתכללים את כל האירוע עבור - - -

משה גפני: אתה יודע לגבי גבעתיים?

<בני קוזין: כן, אני מכיר.

משה גפני: אז תתחיל בגבעתיים.

<בני קוזין: על גבעתיים אני לא רוצה להרחיב כי לא באתי מוכן לנושא הזה.

משה גפני: הכול בנוי על העובדה הזאת – ככה ראינו את זה אז וככה אנחנו רואים את זה היום - אישרנו כבר כמה פעמים העברת תשלומים גם לתע"ש עצמה, הכול בנוי בראש אצל כולנו שהקרקע מזוהמת, יש שם בעיה, רעלים והכול, אבל רמת השרון זה אזור ביקוש אמתי, שם מכירת הקרקע ולבנות שם בניינים יפתור בוודאי את הבעיה של הליקוי – זה מה שמונח לנו בראש, בלי להיכנס לפרטים.

משה גפני: אם יתברר, למשל בגבעתיים, שזה פיילוט, שזה דוגמה - - -

<בני קוזין: לא, זה לא.

מיקי רוזנטל: לא, זה לא דוגמה, רק כי הניסיון הוא - - -

משה גפני: עוד לא אמרתי את המילה הנכונה.

משה גפני: אם יתברר שבקרקע שהיתה מזוהמת, שהחליטו לנקות אותה, למכור אותה ולבנות שם, אם יתברר שזה לא בר ביצוע או שהמחיר מאוד נמוך בגלל הבעיות שקיימות, אנחנו מתחילים לחשוד על רמת השרון.

משה גפני: אז דברו על רמת השרון, זה הנושא, אבל תגידו על גבעתיים.

<בני קוזין: אני אענה על רמת השרון.

<בני קוזין: מה שרון הציג עכשיו זה בדיוק הפעולות הנדרשות לבצע בשלב הראשון על מנת להבין היכן אנחנו עומדים, לקבל את תמונת הזיהום בקרקע ולהכין תכנית לטיהור קרקע.

<בני קוזין: התכנית הזאת כמובן תקבל ערך כלכלי ואז תבוא נקודת החלטה שתבוא ותגיד, אם הערך הכלכלי, שהפעם אנחנו לא נישען על אומדנים שהם אומדנים מאוד גסים אלא משהו יותר ממשי שעל פיו ניתן לקבל החלטה, לאיזה כיון הולכים.

<בני קוזין: האומדנים שיש כרגע – גם 2 מיליארד שקל, שזה האומדן הכי גבוה - עדיין מבחינה כלכלית כשאתה עושה ערך חישוב קרקע לכמות יחידות הדיור, זה עדיין נושא את הפרויקט עליו.

<בני קוזין: אבל אנחנו לא חושבים שנגיע למספרים האלה.

<בני קוזין: על כן נדרש לעשות את השלבים המקדימים שחברת "נצר השרון" צריכה לעשות, כפי שהציגה אותם פה - - -

משה גפני: הבנתי, אבל אני שואל מה ההערכה שלך?

מיקי רוזנטל: אדוני, ברשותך אני מחדד את העניין.

מיקי רוזנטל: הרי אותן הנחות עבודה היו גם לגבי השטח בדרך השלום גבול תל-אביב גבעתיים, שהשטח יממן את ניקוי הקרקע.

מיקי רוזנטל: זה בדיוק אותו הדבר כמו בשרון.

מיקי רוזנטל: יש לי את המסמכים, אני זוכר את ערך הקרקע שהוערך על ידי התעשייה ועל ידי קבלנים וכו' וכו', ואז התברר, שלנקות את הקרקע זה כמעט בלתי אפשרי אלא בעלויות שהן מטורפות.

מיקי רוזנטל: השטח עומד 20 שנה כבר ככה כאבן שאין לה הופכין ומי שמימן את הפינוי הזה זה הציבור.

<רון אורן: חבר הכנסת מיקי רוזנטל, כדי לדייק, עד 1991 ישב בשטח מגן דרך השלום גבול גבעתיים מפעל לייצור נשק שכונס לשטחי רמת השרון בשנת 1995.

מיקי רוזנטל: נכון.

<רון אורן: התעשייה הצבאית בזמנו ניקתה את הקרקע והקרקע קיבלה אישור של המשרד להגנת הסביבה, שהיא נקייה.

<רון אורן: כלומר, בוצעו הפעולות והקרקע היתה נקייה.

<רון אורן: מה שהפריע בסופו של דבר, שבמים יש חומרים נדיפים, זו הבעיה של גזי קרקע, ולכן כשרצו לבנות מגדלים היו צריכים לתת פתרונות, או לאטום מרתפים, או חניונים תת קרקעיים.

<רון אורן: מי שגרר רגליים זו היתה המדינה דרך רשות מקרקעי ישראל ועיריית תל אביב, שחלק מהשטח שייך לה.

<רון אורן: מי שעובר שם רואה שעדיין יש מבנה שחברת נצר השרון היתה אמורה לפרק כבר מזמן וראש העיר חולדאי ביקש בינתיים להקפיא את הפרויקט הזה כי הוא רוצה אולי לשמר את המבנה.

<רון אורן: כלומר, אם היו רוצים לעשות את זה, היו עושים את זה כבר מזמן.

<רון אורן: יש תכניות לבנייה, הקרקע היתה נקייה, יש אישורים של המשרד להגנת הסביבה שהקרקע נקייה.

<רון אורן: עם מעט טיפול, לא יקר, בגזי הקרקע לפני 15 שנה, להערכתי היום כבר היתה שם בנייה.

משה גפני: ומה יש היום?

<רון אורן: היום אין שם כלום.

<רון אורן: יש שם מבנה, כמו שאמרתי, בסיור שעשינו עם ראש העיר חולדאי ומהנדס העיר ביקשו כרגע לא להרוס את המבנה ואולי לשמר אותו.

<רון אורן: כרגע המדינה נכנסת שוב לנושא, כנראה דרך החברה לשירותי איכות הסביבה, שהיא זרוע הביצוע של המשרד להגנת הסביבה, על מנת לבחון אם גזי הקרקע לא עשו נזק בקרקע שכבר נוקתה לפני 15 שנה.

<רון אורן: מכיוון שזה כרגע לא המשימה של "נצר השרון" אז אני לא יכול להגיד לוחות זמנים, אבל אני בהחלט יודע שהפרויקט הזה גם על סדר היום.

מיקי רוזנטל: אדוני, אני לא מחפש אשמים.

<בני קוזין: הקרקע הזאת, כל תהליך ההפרטה - - -

מיקי רוזנטל: אין לי טענה אליכם, אתם לא מבינים?

מיקי רוזנטל: יש פה איזה עניין שהוא עניין עקרוני, הוא עומד ביסוד הנחת העבודה גם של הוועדה הזאת, גם של המדינה, שהקרקע, ערך הקרקע יממן גם את הניקוי שלה.

מיקי רוזנטל: זאת הנחת העבודה שבגינה יצאנו כולנו לדרך, גם אתם.

מיקי רוזנטל: הניסיון מלמד, שזה לא תמיד נכון.

מיקי רוזנטל: התשובה היא, גם שלכם, הוא אשם, העירייה אשמה, המדינה אשמה, מה זה חשוב?

מיקי רוזנטל: בסוף אי אפשר לבנות שם.

מיקי רוזנטל: תושבי מדינת ישראל שילמו על הקרקע הזאת עד היום, אתם יודעים כמה?

מיקי רוזנטל: אתם לא יודעים, אז אני אגיד לכם, 250 מיליון שקל זה עלה לתושבי מדינת ישראל החוכמות האלה של הפינוי.

מיקי רוזנטל: 250 מיליון שקל.

מיקי רוזנטל: אולי פעם יבנו שם, אולי זה יהיה שווה מיליארד, אולי, אולי לא.

משה גפני: מה שאנחנו שואלים, מאיפה אנחנו יכולים לדעת שניקוי השטח ברמת השרון אכן ימומן על ידי מכירת הקרקע ושייבנו שם בניינים?

משה גפני: אנחנו לא יכולים לדעת.

משה גפני: אולי הקרקע שם זוהמה בצורה - - -

<בני קוזין: נעשתה עבודה.

<בני קוזין: אדוני היושב ראש, שאלת שאלה.

משה גפני: לא, לא שאלתי, אני באמצע השאלה.

משה גפני: זוהמה הקרקע באופן כזה שאי אפשר לשקם אותה אלא אם כן נוציא הרבה כסף יותר מעלות הקרקע.

משה גפני: זה החשש שיש לנו.

משה גפני: מה אנחנו עושים?

משה גפני: הרי לא יודעים, גם אתם לא יודעים.

משה גפני: אומר חבר הכנסת מיקי רוזנטל, אני הולך לגבעתיים, לדרך השלום, שם יש מקרה דומה.

משה גפני: במקרה הדומה הזה, במבחן התוצאה, 20 שנה לא עושים שם שום דבר, המדינה השקיעה כסף, הציבור מימן את זה ולא קרה שום דבר.

משה גפני: אז חולדאי אשם, בסדר.

משה גפני: אשמה רשות מקרקעי ישראל שגררה רגליים?

משה גפני: אגב, גם היום היא גוררת רגליים אז בזה לא השתנה שום דבר.

משה גפני: אבל אתם לא יודעים מה היה קורה אם אכן היו מוציאים את זה למכרז והיו אומרים לקבלנים תקנו את הקרקע הזאת, תבנו שם מגדלים.

משה גפני: אנחנו לא יודעים, גם אתם לא.

משה גפני: למה אנחנו לא יודעים ולמה אתם לא יודעים?

משה גפני: למה אף אחד לא יודע?

משה גפני: בגלל שחולדאי לא נתן, אני מקבל את זה.

משה גפני: לא שאני אומר את זה, אמרתם חולדאי, חולדאי.

משה גפני: אתם יכולים להגיד רשות מקרקעי ישראל, גם בסדר.

משה גפני: אין הוכחה למה שאתם אומרים ברמת השרון.

<בני קוזין: אני לא רוצה להתייחס למתחם מגן, אני לא בקי אז לא אדבר כדי לא לטעות ולא להטעות.

<בני קוזין: לגבי רמת השרון, כבר ב-2008 נעשתה עבודה עבור מינהל מקרקעי ישראל, שבדקה את הסוגיה הזאת ונתנה חוות דעת למינהל מקרקעי ישראל, שם המספר הזה של 2 מיליארד שכולנו מכירים, עלות אפשרית לטיהור הקרקע.

<בני קוזין: זה בערכים של 2008, היום אנחנו ב-2017, הערכים של הקרקע ומחירי הדיור אנחנו מכירים.

<בני קוזין: הערכה שלנו, שעלות טיהור הקרקע, בכספים שיקבלו משיווק הקרקעות עבור רמ"י, בגלל זה גם רמ"י מקדמת מהלך שהוא מהלך הרבה יותר גדול.

<בני קוזין: הרי זה פעולת שרשרת, אנחנו מעתיקים את המפעל לרמת בקע, אנחנו עושים תכנית מתאר ברמת בקע, ההפרטה הזאת והשטחים קשורים גם בטירת הכרמל.

<בני קוזין: הכוונה להוציא את המפעל גם מטירת הכרמל, לפנות ולעבור שם ל-5,000 יחידות דיור וזה משליך על נצרת עילית.

משה גפני: בטירת הכרמל.

<בני קוזין: כן.

<בני קוזין: אז יש פה מספר מתחמים, זה דומינו ואנחנו מעריכים שבסופו של יום כשנגיע לשלב שיהיה לנו את תכניות טיהור הקרקע שבצדן העלויות האמתיות, שם התמונה תהיה הרבה יותר בהירה.

<בני קוזין: נכון לעכשיו, בשלב הזה אנחנו נסמכים על הכי טוב שיש וזה הכי טוב שיש, אין משהו אחר.

<בני קוזין: לבוא ולהגיד באופן חד משמעית זה יהיה ווין, ווין - - -

משה גפני: סליחה, אף אחד מאתנו לא אמר באופן חד משמעי שום דבר.

<בני קוזין: זה המצב שאנחנו נמצאים בו עכשיו ואנחנו מנסים לעשות מינימום סיכון לכסף.

משה גפני: לא שמעת מאתנו, לא אמרנו שום דבר בוודאות כלום.

משה גפני: מה שבוודאות הגמרא אומרת: אין לו לדיין אלא מה שעיניו רואות.

משה גפני: אנחנו רואים את גבעתיים, אפשר לעשות לזה הרבה מאוד פרשנויות ויכול להיות שאתם צודקים, אנחנו אפילו לא מתווכחים על זה.

משה גפני: אבל אנחנו אומרים, תוצאת הדברים היא כזאת שבינתיים הכול עומד.

משה גפני: עכשיו יש עוד עובדות, העובדות של מה שאתה אומר ואנחנו מקבלים אותן כמו שהן, אבל אף אחד, לא אתה ולא אנחנו, יכולים להבטיח שזה הולך לקרות והספקות פה הם ספקות לא פשוטים.

משה גפני: זה מה שהעלינו, המציאות הזאת היא מציאות שיכול להיות שנבזבז כספי ציבור, בסוף לא יהיה לזה כיסוי.

משה גפני: זה מה שאנחנו אומרים.

מיקי רוזנטל: עוד שאלה אחרונה אדוני, מתי יהיה היעד, שייגמרו הסקרים ותהיה לנו תמונת אמת או לפחות תמונה יותר עדכנית לגבי הזיהום של הקרקע והמים?

<בני קוזין: ננקוב בתאריכים שנמצאים בהסכם הבינמשרדי, כרגע אנחנו מדברים על 2022 שתע"ש מערכות צריכות להפסיק את הפעילות ברמת השרון ולהעתיק אותה לרמת בקע.

<בני קוזין: בת בבת "נצר השרון" צריכים להיכנס ולעשות את קידוחי גז הקרקע בתכנית - - -

משה גפני: לעוד חמש שנים?

מיקי רוזנטל: לא, זה תכנית ההעברה.

מיקי רוזנטל: אנחנו שאלנו לגבי הסקרים על זיהום הקרקע והמים.

<בני קוזין: הם קשורים אחד לשני כי בחלק מהמקומות צריך להפסיק פעילות כדי לקדוח בקרקע.

<בני קוזין: אנחנו מניחים, שתמונה בהירה תהיה, אם "נצר השרון" תתוקצב ותופעל בהתאם לייעודים שלה, במינימום תוך שנתיים.

מיקי רוזנטל: שנתיים לפחות.

משה גפני: מי חברי הדירקטוריון של "נצר השרון"?

<רון אורן: נכון להיום יש שלושה חברי דירקטוריון.

משה גפני: זהו?

<רון אורן: זהו כי אל"ף אנחנו חברה קטנה, ובי"ת, אנחנו ממתינים לאישור שרים לעוד חברי דירקטוריון.

משה גפני: מי זה השלושה?

<רון אורן: אחד, יקי אנוך, השנייה, לילך מנדלס, השלישי, איליה כץ מאגף התקציבים באוצר.

מיקי רוזנטל: זה לא בסדר שאין דירקטוריון מלא.

מיקי רוזנטל: אבל זו פחות בעיה כרגע.

משה גפני: זו גם בעיה שאני רוצה לטפל בה.

משה גפני: דיברתי עם אורי יוגב ואני לא אוהב את מה שנעשה ברשות החברות הממשלתיות בכל מה שקשור לדירקטוריונים.

משה גפני: מה אתם מבקשים בבקשה?

<יאיר בקמן: אנחנו מבקשים תקצוב של 25 מיליון שקל לשנים 2017 - - -

משה גפני: זה הבנתי, אבל גם חלוקה של ה-25 מיליון.

משה גפני: לשנת 2017 שכר זה 6 מיליון שקלים.

<רון אורן: שנייה, שנייה, תן לי להסביר.

<רון אורן: 6 מיליון שקלים זה לפעילות השוטפת של החברה.

<רון אורן: מה זה הפעילות השוטפת של החברה?

<רון אורן: זה כמובן שכר של עובדים ויועצים.

<רון אורן: זה שכר של עורכי דין.

<רון אורן: כל התביעות שהיו בתע"ש עד ינואר 2016, עד הפיצול, נשארו אצלנו בטיפול.

<רון אורן: דהיינו, תביעות בתחום איכות הסביבה, תביעות בתחום עובדים לשעבר וגמלאים, בין אם זה יחסי עבודה ובין אם זה מקצוע ונזקין, תביעות בנושא ארנונה והיטלים - - -

משה גפני: אישרנו לכם 7.5 מיליון.

<רון אורן: 7.5 מיליון היו בגין שנת 2016 פלוס רבעון ראשון של 2017, כאשר אני מזכיר, מתוך ה-7.5 מיליון, 2.5 היו לטובת פרויקטים.

<רון אורן: זה אומר, בסך הכול תוקצב 5 מיליון שקלים לשוטף.

<רון אורן: אנחנו כבר היינו אמורים לקבל את השוטף ברבעון השני.

<רון אורן: אנחנו בסוף הרבעון השני, רק היום מתקיימת הוועדה ועל מנת להחזיק את החברה ועל מנת שאני אוכל לשלם משכורת לעובדים, אנחנו צריכים את השוטף עד סוף שנה, 6 מיליון שקלים, זה לא רק עובדים, כמו שאמרתי, ספקים, קבלני משנה, יועצים.

משה גפני: עד סוף 2017.

<רון אורן: עד סוף 2017 6 מיליון.

משה גפני: וכמה ל-2018?

<רון אורן: עוד 8.5 מיליון שקלים, שזה סך כל התקציב המוערך השוטף של החברה בהתאם לחישובים שעשינו ביחד עם אגף התקציבים והחשב הכללי באוצר.

משה גפני: חברים, אני מבקש לדחות את ההחלטה לגבי העניין הזה, אני רוצה לדבר עם אורי יוגב.

משה גפני: אני אבקש, כשנביא את זה להצבעה, את 2018 תוציאו מפה בגלל שאני רוצה שתבואו לפה לפני 2018 לדעת מה קורה עם הסקר.

<רון אורן: כבוד היושב ראש, אם אתם דוחים את ההחלטה, המשמעות היא שאנחנו בעצם חדלי פירעון.

משה גפני: כמה זמן?

<רון אורן: אני צריך את הכסף לפחות - - -

משה גפני: חמישה ימים זה בעיה, שבעה ימים זה בעיה?

<רון אורן: לא.

<רון אורן: חמישה ימים, אם זה סדר הגודל של הדחייה אז זה בסדר.

משה גפני: תודה רבה.

מיקי רוזנטל: לצערי אני אומר, הממשלה הזאת לא רואה את הדברים בראייה מערכתית.

מיקי רוזנטל: אני חושב שאנחנו צריכים לקבל דיווח על העניין הזה כי זה יכול פתאום להתפוצץ לנו בפנים.

משה גפני: לכן אני מבקש את 2018 שיידחו.

משה גפני: אני אביא את זה בשבוע הבא.

משה גפני: אבקש שיידחו את 2018 כדי שהם יבואו לפה לפני 2018 שנוכל לדעת יותר.

<בני קוזין: את כל הסכום אתה דוחה או רק את 2018?

משה גפני: את השוטף של 2018, המשכורות וכל הדברים שחיוניים לכם כדי שתהיו מוכרחים לבוא לכאן.

<בני קוזין: 2017 ו-10 מיליון לפרויקטים זה מאושר?

משה גפני: זה יבוא לפה בשבוע הבא, אני רוצה לדבר עם אורי יוגב.

<בני קוזין: גם על זה אתה רוצה לדבר אתו?

משה גפני: כן.

משה גפני: אני מבקש את 2018 השוטף להוציא מתוך הבקשה הזאת, אתם תבואו לפה לקראת סוף 2017 לבקש את זה ואנחנו נדון על מה שהעלה חבר הכנסת רוזנטל.

משה גפני: זה יבוא בשבוע הבא.

<רון אורן: ובכל מקרה נקבל תשובה - - -

מיקי רוזנטל: אנחנו לא רוצים לפגוע בחברה.

<רון אורן: ברור לי, אני רק צריך להתארגן עם משכורות.

מיקי רוזנטל: אנחנו חס וחלילה לא רוצים לפגוע בעובדים, אנחנו מבינים את הדחיפות.

משה גפני: אני לא מבקש לדחות את זה כדי שתגיעו למצב שלא תשלמו.

משה גפני: בשבוע הבא נשים את זה על סדר היום ונצביע.

משה גפני: אני מבקש, שלקראת שבוע הבא, את השוטף של 2018 תוציאו מהעניין וזה בכדי שנוכל לשבת אתכם לפני 2018, שתבואו לפה ונדע אז יותר לגבי הסקרים, לגבי הקרקע מכיוון שמדובר על כסף גדול שחייב שיהיה פיקוח פרלמנטרי עליו.

מיקי רוזנטל: באחריות מי מתחם מגן, אם זה לא באחריותכם?

מיקי רוזנטל: מי אחראי על מתחם מגן?

משה גפני: אנחנו לא מעבירים ביקורת עליכם.

מיקי רוזנטל: אני גם אמרתי מראש, אנחנו לא מחפשים לא אשמים ולא ביקורת, אנחנו חוששים מהרציו – מי אחראי על מתחם מגן?

<רון אורן: היום רשות מקרקעי ישראל אחראית על המתחם ומי שאמור לעשות שם את נושא החכירה ואולי השיקום מחדש זה החברה לשירותי איכות הסביבה שהיא זרוע הביצוע של המשרד להגנת הסביבה.

מיקי רוזנטל: הבנתי, תודה.

משה גפני: תודה רבה, אני מודה לכם.